R33 miljoen se NSFAS-geld van kollege verhaalNorthlink Collegee se kampus in die Wes-Kaap. (Foto: Facebook) Die Spesiale Ondersoekeenheid (SOE) het meer as R33 miljoen van ŉ beroepsopleidingskollege in Kaapstad herwin wat veronderstel was om aan die nasionale studente finansiële hulpskema (NSFAS) terugbetaal te word. Pleks hiervan het die kollege die geld onregmatig belê. Die invordering van die geld is deel van die SOE se breër ondersoek na NSFAS ingevolge ŉ proklamasie van pres. Cyril Ramaphosa in Augustus vanjaar. Northlink College het die SOE daarna ingelig dat hy die R33 miljoen van NSFAS ontvang het, maar dat dit nie tussen 2017 en 2021 aan studente toegeken is nie. “Die kollege het gesê dat hy ten volle bewus was dat die geld aan NSFAS terugbetaal moes word, maar dat Nothlink College versuim het om dit te doen en pleks daarvan besluit het om die geld te belê. Hy sou dan die geld op versoek van NSFAS terugbetaal,” sê Kaizer Kganyago, woordvoerder van die SOE. Die ondersoekeenheid doen nou ŉ berekening van die rente wat die belegging sedertdien sou verdien het en dié geld moet ook in die SOE se trustrekening oorbetaal word. Die meer as R33 miljoen is die eerste geld wat herwin word sedert die aankondiging oor die ondersoek na NSFAS van stapel gestuur is. Die ondersoek konsentreer op die wanbestuur van NSFAS wat betref finansiële bestuur, asook die toekenning van lenings, beurse en die betaal van enige ander geld ingevolge die skema. “Die SOE ondersoek ook enige onregmatige of onbehoorlike gedrag deur werkers, amptenare van NSFAS en diensverskaffers, húlle werkers sowel as enige ander persoon of entiteit,” sê Kganyago. Die eenheid is by magte om siviele stappe in die hooggeregshof of in ŉ spesiale tribunaal van stapel te stuur om enige wangedrag reg te stel of om die geld te herwin. “Die SOE sal enige bewyse wat dui op misdaad na die Nasionale Vervolgingsgesag vir verdere stappe verwys,” sê Kganyago. Northlink College is ŉ tegniese en ambagopleidingskollege wat geld van NSFAS ontvang om studente te help om hul studies te finansier.